2016 m. Komisija gavo šešias paraiškas dėl finansinės paramos iš Solidarumo fondo. Visos paraiškos pateiktos laikantis teisinio termino – „ne vėliau kaip per dvylika savaičių po pirmosios [...] padarytos žalos“ (Reglamento 4 straipsnio 1 dalis). Keturios paraiškos buvo teikiamos dėl regioninių nelaimių, dvi – dėl didelės nelaimės.

Keturios šalys paprašė išmokėti avansą, kaip numatyta 2014 m. Reglamento redakcijoje. Šiais atvejais Komisija per kelias savaites nuo paraiškų gavimo išmokėjo avansus, kurių bendra suma sudarė 31,3 mln. EUR.

Bendrą tiesioginę žalą Graikijos valdžios institucijos iš pradžių įvertino 65,919 mln. EUR. 2016 m. kovo mėn. Graikijos valdžios institucijos iš naujo įvertino, kad bendra tiesioginė žala sudaro 66,073 mln. EUR. Žala atitiko susijusio NUTS 2 lygmens Jonijos salų regiono (EL62) 2,1 proc. bendrojo vidaus produkto (BVP), taigi ji laikoma regionine nelaime. Skiriant Solidarumo fondo lėšas, šiam regionui taikoma riba yra 1,5 proc. regioninio BVP.

2016 m. balandžio 8 d. Komisija išmokėjo Graikijai 164 798 EUR avansą, kuris atitiko 10 proc. numatytos finansinės paramos iš Solidarumo fondo.

Komisija įvertino prašymą ir 2016 m. birželio 21 d. pasiūlė Europos Parlamentui ir Tarybai suteikti 1 651 834 EUR sumą iš Solidarumo fondo. 2016 m. lapkričio 15 d., po to, kai Europos Parlamentas ir Taryba patvirtino atitinkamą taisomąjį biudžetą, Graikijai buvo išmokėta likusi Solidarumo fondo finansinės paramos dalis.

JUNGTINĖ KARALYSTĖ. 2015 m. potvynis

2015 m. gruodžio 5 d. Jungtinė Karalystė nukentėjo nuo didžiulio potvynio, kuris padarė žalos 11 regionų. Potvynis užtvindė daugiau kaip 16 000 namų ūkių ir 4 985 įmones, apie 3 600 namų ūkių reikėjo perkelti į kitą apgyvendinimo vietą. Prie gelbėjimo ir atkūrimo veiksmų prisidėjo 1 700 karinio personalo darbuotojų, apie 700 jų veikė vietoje vienu metu. Nelaimė turėjo didelį poveikį turizmo sektoriui (pvz., buvo atšauktos viešbučių rezervacijos, atvyko mažiau turistų) – vien tik Anglijos šiaurinėje dalyje nuo potvynio nukentėjusiose vietovėse įsikūrę 35 proc. turizmo įmonių. Gamybos nuostolių patyrė ir ūkiai.

2016 m. vasario 26 d. Jungtinė Karalystė pateikė paraišką dėl finansinės paramos iš Solidarumo fondo, bendra tiesioginė žala įvertinta 2 300 mln. EUR. Paraiškoje Jungtinės Karalystės valdžios institucijos atkreipė dėmesį į tai, kad žala tebevertinama ir nurodyta suma yra preliminari. 2016 m. rugsėjo 22 d. pateikta galutinė paraiška su atnaujinta 2 412,042 mln. EUR suma. Nelaimė laikoma regionine stichine nelaime, nes bendra tiesioginė žala sudarė 5,77 proc. 11 susijusių NUTS 2 lygmens regionų BVP svertinio vidurkio, o tai akivaizdžiai viršijo 1,5 proc. regioninio BVP svertinio vidurkio ribą, kaip nurodyta Reglamente.

Jungtinė Karalystė neprašė išmokėti avanso.

Komisija įvertino prašymą ir 2017 m. sausio 13 d. pasiūlė Europos Parlamentui ir Tarybai suteikti 60 301 050 EUR sumą iš Solidarumo fondo. 2017 m. gegužės 5 d. Jungtinė Karalystė pateikė informaciją, kurios reikia, kad būtų išmokėta finansinė parama. 2017 m. liepos 17 d., po to, kai Europos Parlamentas ir Taryba patvirtino atitinkamą taisomąjį biudžetą, Jungtinei Karalystei buvo išmokėta parama.

VOKIETIJA. 2016 m. potvynis Žemutinėje Bavarijoje

2016 m. gegužės–birželio mėn. Vokietijoje buvo neįprastai daug kritulių, dėl kurių patvino upės ir buvo užtvindyti keli kaimai, ypač Žemutinės Bavarijos regione. Labiausiai nukentėjo Roto prie Ino apskritis Žemutinėje Bavarijoje. Birželio 1 d. buvo beveik visiškai sugriautas Zimbachas prie Ino. Vien tik Roto prie Ino regione buvo užtvindyta apie 430 km2 teritorija, kurioje buvo apie 5 000 būstų. Iš viso Žemutinėje Bavarijoje nukentėjo daugiau kaip 47 000 žmonių, septyni žmonės žuvo. Nelaimė padarė žalos viešajai infrastruktūrai, privatiems būstams ir įmonėms.

2016 m. rugpjūčio 19 d. Vokietija kreipėsi dėl finansinės paramos iš Solidarumo fondo. Paraiška pateikta tik dėl vieno NUTS 2 lygmens regiono, t. y. Žemutinės Bavarijos (DE22). Bendra tiesioginė žala įvertinta 1 259,005 mln. EUR. Tai atitiko 3,03 proc. regiono BVP ir viršijo 1,5 proc. regioninę ribą, kaip nurodyta Reglamente.

Vokietija neprašė išmokėti avanso.

Komisija įvertino prašymą ir 2016 m. spalio 14 d. pasiūlė Europos Parlamentui ir Tarybai skirti 31 475 125 EUR sumą iš Solidarumo fondo. 2017 m. kovo 29 d., po to, kai Europos Parlamentas ir Taryba patvirtino atitinkamą taisomąjį biudžetą, Vokietijai buvo išmokėta Solidarumo fondo finansinė parama.

KIPRAS. 2016 m. sausra ir gaisrai

Laikotarpiu nuo 2015 m. spalio mėn. iki 2016 m. birželio mėn. Kipre buvo labai mažai kritulių ir kartojosi karščio bangos. Kilus sausrai sunaikintas derlius, kilo miškų ir augalijos gaisrai ir ėmė trūkti vandens. Dėl vandens trūkumo stipriai nukentėjo žemės ūkis, namų ūkiai ir aplinka. Didelėje dalyje Nikosijos, Larnakos ir Famagustos rajonų lietaus vandeniu laistomiems kultūriniams augalams (pvz., miežiams, kviečiams ir kitiems nedrėkinamiems pašariniams augalams) padaryta 100 proc. žala. Labai smarkiai sumažėjo vandens tiekimas į vandens rezervuarus, ypač trūko vandens Kouris užtvankoje, kuri yra pagrindinis nuotekų valymo įrenginių ir drėkinimo sistemų vandens šaltinis. Birželio mėn. viduryje per Kiprą nuvilnijus karščio bangai kilo du dideli miškų gaisrai. Per pirmąjį gaisrą, kilusį Argakoje, išdegė 763 ha Pafo valstybinio miško. Per antrąjį gaisrą, kilusį Solėjoje, išdegė 1 897 ha teritorija, kurios didžiąją dalį sudaro Adelfoi valstybinis miškas.

2016 m. rugsėjo 5 d. Kipras kreipėsi dėl finansinės paramos iš Solidarumo fondo. Kipras bendrą tiesioginę sausros ir miškų gaisrų padarytą žalą įvertino 180,803 mln. EUR. Ši suma viršijo skiriant lėšas iš Solidarumo fondo 2016 m. Kiprui didelės nelaimės atveju taikomą ribą – 101,412 mln. EUR (t. y. 0,6 proc. BNP, remiantis 2014 m. duomenimis).

2016 m. gruodžio 5 d. Komisija išmokėjo Kiprui 729 876 EUR avansą, kuris atitiko 10 proc. numatytos finansinės paramos iš Solidarumo fondo.

Komisija įvertino prašymą ir 2017 m. sausio 24 d. pasiūlė Europos Parlamentui ir Tarybai skirti 7 298 760 EUR sumą iš Solidarumo fondo. 2017 m. gegužės 16 d., po to, kai Europos Parlamentas ir Taryba patvirtino atitinkamą taisomąjį biudžetą, Kiprui buvo išmokėta likusi Solidarumo fondo finansinės paramos dalis.

PORTUGALIJA. 2016 m. gaisrai Madeiros saloje

2016 m. rugpjūčio 8–13 d. Madeiros saloje vyravo aukšta oro temperatūra, pūtė labai stiprūs vėjai ir iškrito ypač mažai kritulių, todėl kilo dideli greitai plintantys gaisrai, nuo kurių ypač stipriai nukentėjo sostinė Funšalis ir Kaljetos savivaldybė. Šie gaisrai taip pat turėjo didelį poveikį kasdieniam žmonių gyvenimui ir nuosavybei, per juos žuvo trys žmonės. Išdegusi teritorija sudarė 6 000 ha, iš kurių 560 ha laikomi saugomomis teritorijomis, priklausančiomis tinklui „Natura 2000“. Buvo nuniokotas arba sunaikintas istorinis turtas ir šimtai privačių būstų. Be to, nukentėjo pagrindinė infrastruktūra, įmonės ir žemės ūkio sektorius.